Συντεταγμένες: 38°51′36″N 27°03′34″E﻿ / ﻿38.860028°N 27.059326°E﻿ / 38.860028; 27.059326

Χάρτης του Αιγαίου του 200 π.Χ.
Η **Κύμη** (*ή Φρικωνίς*) ήταν αρχαία πόλη των Αιολέων στα βορειοδυτικά παράλια της Μικράς Ασίας. Ο Στράβων τοποθετεί την πόλη βόρεια του Έρμου ποταμού στη θέση του σημερινού Τουρκικού χωριού Namurt. Η Κύμη θεωρούταν η ισχυρότερη και η σπουδαιότερη πόλη της Αιολικής Δωδεκάπολης. Ως παράλια πόλη είχε αναπτύξει ιδιαίτερα το εμπόριο. Όπως αναφέρει ο Ηρόδοτος ήταν μία από τις πόλεις στις οποίες είχε καταφύγει ο Λυδός κυβερνήτης Πακτύης μετά την αποτυχημένη επανάσταση που παρακίνησε εναντίον των Περσών.

Πρώιμη περίοδος
---------------

Λίγα είναι γνωστά για τη θεμελίωση της πόλης. Οι περισσότερες αναφορές για την ίδρυση της συναντώνται σε μύθους και παραδόσεις. Η πόλη φαίνεται να κτίστηκε την περίοδο της μετανάστευσης των Αιολέων τον 11ο αιώνα π.Χ. Στην περιοχή αυτή ήταν ήδη εγκατεστημένοι Πελασγικοί πληθυσμοί.Πιθανή αφετηρία των κατοίκων ήταν η περιοχή της Λοκρίδας, στην ανατολική Στερεά, γεγονός που το δηλώνει το δεύτερο όνομα της πόλης (Φρηκωνίς), που προερχόταν από ονομασία βουνού της Λοκρίδας.  Αντίθετα η κύρια ονομασία Κύμη πιθανόν δείχνει προέλευση από την Εύβοια. Η Κύμη ανήκε στις Αιολικές πόλεις, ωστόσο οι κάτοικοί της θεωρούσαν πως ήταν Ιωνικής καταγωγής και πιθανόν μίλαγαν και την Ιωνική διάλεκτο. Βρίσκονταν άλλωστε πολύ κοντά στην Ιωνική αποικία Φώκαια. 

Η Κύμη αναπτύχθηκε τα επόμενα χρόνια ως μητροπολιτικό κέντρο της περιοχής. Περιβαλλόταν από τις υπόλοιπες Αιολικές πόλεις στα βόρεια, τα νησιά του Αιγαίου στα δυτικά, και τις ψηλές οροσειρές στα ανατολικά. Η πόλη δεν ανέπτυξε ιδιαίτερες εμπορικές σχέσεις με τους λαούς στο εσωτερικό της Μικράς Ασίας αλλά ήταν περισσότερο στραμμένη προς τη θάλασσα. Πολιτικά η Κύμη ήταν αρχικά μία δημοκρατία αποίκων καθεστώς που σταδιακά αντικαταστάθηκε από Τυραννικό πολίτευμα. Ο Αριστοτέλης την αναφέρει ως παράδειγμα δημοκρατίας όπου μετεξελίχθηκε σε Τυραννία. Η πόλη στα τέλη του 6ου αιώνα π.Χ. ακολούθησε τη μοίρα των υπόλοιπων ελληνικών πόλεων και υποτάχθηκε στους Λυδούς

5ος αιώνας π.Χ
--------------

Τετράδραχμο της Κύμης, 165-140 π.Χ.
Τον 5ο αιώνα η Κύμη αναφέρεται από τον Ηρόδοτο ως πόλη της Αιολικής Δωδεκάπολης.  Όπως αναφέρει ο Ηρόδοτος ο Τύραννος της Κύμης Αρισταγόρας ήταν ένας από τους ηγέτες των ελληνικών πόλεων της Μικράς Ασίας που αποφάσισαν για την εκδήλωση της Ιωνικής επανάστασης.
Στους Περσικούς πολέμους ο κυβερνήτης Σανδόκος της Κύμης προσέφερε πενήντα πλοία στο ναυτικό των Περσών.. Μετά την ήττα των Περσών στη Σαλαμίνα, ο Ξέρξης κατέπλευσε με τον στόλο του στην Κύμη. Η Κύμη αποτελούσε την κύρια ναυτική βάση για το βασιλικό ναυτικό των Περσών. Το γεγονός αυτό φανερώνει και το μέγεθος του λιμανιού της αρχαίας Κύμης.

Ρωμαϊκή και Βυζαντινή περίοδος
------------------------------

Ο ιστορικός Πολύβιος αναφέρει ότι η Κύμη πέτυχε να απαλλαχτεί από τη φορολογία που είχε επιβάλλει ο Αντίοχος Γ΄. Κατά τη Ρωμαϊκή εποχή γνώρισε εμπορική ανάπτυξη. Την εποχή του αυτοκράτορα Τιβέριου η πόλη φαίνεται πως υπέφερε από έναν ισχυρό σεισμό.Άλλες πηγές της Ρωμαϊκής περιόδου αναφέρουν την Κύμη ως μία από τις Αιολικές πόλεις της περιοχής. Τη Βυζαντινή περίοδο η Κύμη έγινε έδρα επισκοπής.

Αρχαιολογικές έρευνες
---------------------

Το αρχαιολογικό ενδιαφέρον ξεκίνησε στην περιοχή στα μέσα του 19ου αιώνα. Και οι πρώτες αρχαιολογικές έρευνες έγιναν από τον μεγαλοκτηματία της περιοχής D. Baltazzi και αργότερα ο S. Reinach άρχισε ανασκαφές στη νοτιότερη νεκρόπολη.
Το 1925 ο αρχαιολόγος A. Salaç κατάφερε να βρει σημαντικά ευρήματα στην περιοχή. Ενθαρρυμένος από τις επιτυχίες του αυτές ο Τούρκος αρχαιολόγος E. Akurgal ξεκίνησε σημαντικές ανασκαφές από τις οποίες αποκαλύφθηκαν σημαντικά κεραμικά ευρήματα.

### Δείτε επίσης

* Έκθεμα Βρετανικού Μουσείου αρ. 2097

Σημαντικοί Κυμαίοι
------------------

Από την Κύμη κατάγονταν, ο Ιστορικός του 4ου αιώνα π.Χ. Έφορος και ο πατέρας του Ησίοδου, ο οποίος αργότερα εγκαταστάθηκε στην Άσκρη της Βοιωτίας.

Παραπομπές
----------

1. ↑  Ηροδότου Ιστορία, 1.157.
2. ↑  «Ola Nilsson (University of Lund)». Αρχειοθετήθηκε από το πρωτότυπο στις 31 Μαρτίου 2007. Ανακτήθηκε στις 15 Φεβρουαρίου 2010.
3. 1 2  P. Mack Crew, J.B. Bury, I.E.S Edwards, C.J. Gadd, John Boardman, N.G.L. Hammond. *Cambridge Ancient History: c.1800-1380 B.C. Volume II, Part 2: c. 1380-1000 B.C.* Cambridge University Press, 1975.
4. ↑  Αριστοτέλης(edited by Trevor J. Saunders). *πολιτικά*. Oxford University Press, 1999.
5. ↑  Ηροδότου Ιστορία, vii. 194.
6. ↑  Pierre Briant and Peter T. Daniels. *From Cyrus to Alexander: A History of the Persian Empire*. Eisenbrauns, 2006.
7. ↑  Tacit. Ann. ii. 47.
8. ↑  Πλίνιος ο πρεσβύτερος v. 30.
9. ↑  "Quartiere residenziale sulla collina sud" Αρχειοθετήθηκε 2007-04-15 στο Wayback Machine..

Πηγές
-----

* Ηροδότου Ιστορία Ηροδότου Ιστορία, βιβλίο Ι
* Missioni Archeologiche Italiane in Turchia, Σύγχρονη αρχαιολογική έρευνα
* Archaeological Atlas of the Aegean Αρχειοθετήθηκε 2007-09-26 στο Wayback Machine. 163. Namurtköy / Cyme (Kyme)
* Non-Destructive Geophysical surveys: Archaeological feedback paper Αρχειοθετήθηκε 2006-10-14 στο Wayback Machine. M. Ciminale and D. Gallo (Department of Geology and Geophysics, University of Bari)
* Current Archaeology in Turkey, Ανακτήθηκε: 2007-01-30

Δείτε επίσης
------------

* Βλακεία (πόλη)

Εξωτερικοί σύνδεσμοι
--------------------

|  |  |
| --- | --- |
| Commons logoCommons logo | Τα Wikimedia Commons έχουν πολυμέσα σχετικά με το θέμα   **Κύμη Αιολίδας** |

* Ηροδότου ιστορία, βιβλίο Ι
* Άρθρο για την Κύμη, (Αγγλικά)
* History of Greece, at the University of Lund, Sweden
* κατάλογος ελληνικών νομισμάτων (Wildwinds): Cyme Mint
* αρχαία νομίσματα, The Collaborative Numistimatics project: Aeolis Catalogue

  


|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* WorldCat
* VIAF: 246067928
* LCCN: sh88008026
* GND: 4010813-2

 |

 |